นโยบายการเงินสหรัฐฯ หนึ่งความเสี่ยงสำคัญสำหรับแนวโน้มการลงทุนในช่วงครึ่งปีหลัง /แนะนำกลุ่มหุ้นที่คาดว่าจะมีผลประกอบการไตรมาสสองแข็งแกร่งหรือได้รับผลกระทบจากโควิดจำกัด/ SET แกว่งตัว 1585 +/- หุ้นแนะนำ STGT, MTC
7 กรกฎาคม 2564

นโยบายการเงินสหรัฐฯ หนึ่งความเสี่ยงสำคัญสำหรับแนวโน้มการลงทุนในช่วงครึ่งปีหลัง หลังจากเศรษฐกิจสหรัฐฯกลับมาฟื้นตัวดีขึ้นต่อเนื่อง เงินเฟ้อที่พุ่งขึ้นเกินกรอบเป้าหมายแต่เชื่อว่าเป็นเพียงชั่วคราวจากฐานต่ำปีที่แล้ว ขณะที่การจ้างงานฟื้นตัวอย่างต่อเนื่อง โดยเริ่มเห็นสัญญาณแรงงานกลับมาทำงานอีกครั้งหลังมาตรการช่วยเหลือภาครัฐหมดลงและเริ่มทยอยเปิดเมืองจากสถาณการณ์โควิดที่ดีขึ้น ทั้งสามสัญญาณดังกล่าวที่ดีขึ้นต่อเนื่องทำให้ปัจจุบันนักลงทุนรับรู้อยู่แล้วว่าไม่ช้าก็เร็วธนาคารกลางสหรัฐฯ (Fed) ต้องเปลี่ยนนโยบายการเงินให้ผ่อนคลายลดลงโดยเริ่มจากการลดวงเงินการทำ QE หรือที่เรียกว่า QE Tapering ต่อด้วยการปรับขึ้นอัตราดอกเบี้ยนโยบายในระยะถัดไป สิ่งสำคัญที่นักลงทุนติดตามและอาจสร้างความผันผวนต่อการลงทุนในระยะสั้นคือ Fed จะเริ่มปรับเปลี่ยนนโยบายการเงินเมื่อไหร่ หากเร็วกว่าตลาดคาดก็อาจส่งผลกดดันให้ตลาดปรับตัวลงหรือถ้าช้ากว่าที่ตลาดคาดก็อาจเป็นข่าวดีให้ตลาดปรับตัวขึ้นได้ ซึ่งนอกจากสามสัญญาณข้างต้นที่ Fed ใช้พิจารณาแล้วอาจต้องพิจารณาสถาณการณ์การแพร่ระบาดโควิดสายพันธ์เดลต้าประกอบเพิ่มเติมด้วยว่าจะร้ายแรงแค่ไหน ถ้าสถาณการณ์ดูเลวร้ายจนรัฐบาลสหรัฐฯต้องกลับมาออกมาตรการควบคุมบางส่วนหรือชะลอการเปิดเมืองเต็มรูปแบบก็อาจส่งผลให้ Fed เลื่อนแผนการ Tapering ออกไปก่อน ซึ่งจะส่งผลดีต่อหุ้นกลุ่ม Growth, กลุ่มเทคโนโลยี และกดดันหุ้นกลุ่ม reopening, กลุ่ม value
นอกจากนี้เราแนะนำติดตามรายงานการประชุม FOMC Minute เดือนมิ.ย. ที่จะประกาศในวันพุธนี้ ซึ่งภาพรวมคงไม่มีอะไรเปลี่ยนแปลงจากที่ตลาดรับรู้อย่างมีนัยยะ อย่างไรก็ตามเราแนะนำติดตามความเห็นของคณะกรรมการ Fed แต่ละท่านที่มีสิทธิโหวตในที่ประชุมปีนี้และปีหน้าว่าจะมีการเปลี่ยนมุมมองเพิ่มเติมหรือไม่ (จาก Dovish เป็น Hawkish) หากมีคณะกรรมการ Fed ที่ออกมาแสดงความเห็นของตนเองที่เปลี่ยนไปจากโทนเดิมอาจสร้างความผันผวนต่อตลาดได้ ทั้งนี้หากเราประเมินจาก Dot plot ปัจจุบันถึงแม้ว่าเสียงส่วนใหญ่ยังมองว่าจะไม่ขึ้นดอกเบี้ยในปี 2022 (มี 11 ต่อ 7 เสียง) แต่คณะกรรมการ Fed ที่มีสิทธิโหวตในที่ประชุมปีหน้า 2022 นั้นจะมีการเปลี่ยนแปลงจำนวน 4 ท่าน (James Bullard, Esther George, Loretta Mester, Eric Rosengren) โดยทั้ง 4 ท่านค่อนข้างมีมุมมองไปทางโทน Hawkish ดังนั้นจึงมีความเป็นไปได้ว่า Dot plot ในระยะข้างหน้าอาจมีการเปลี่ยนแปลงให้ขึ้นดอกเบี้ยเร็วขึ้นจากปี 2023 มาเป็นปี 2022  ส่งผลให้ตลาดมีความผันผวนสูงขึ้น
กลยุทธ์การลงทุน จากปัจจัยภายนอกประเทศอย่างนโยบายการเงินของ Fed ที่อาจส่งผลกดดันต่อทิศทาง Fund flow ต่างชาติ แนะนำกลุ่มหุ้นที่คาดว่าจะมีผลประกอบการไตรมาสสองแข็งแกร่งหรือได้รับผลกระทบจากโควิดจำกัด อาทิเช่นกลุ่มส่งออกที่ได้ประโยชน์จากเศรษฐกิจสหรัฐฯและยุโรปฟื้นตัว รวมถึงแนวโน้มค่าเงินบาทอ่อนค่า หรือกลุ่มในประเทศที่ยังสามารถเติบโตได้ดีในสภาวะโควิดยืดเยื้อ เช่นกลุ่มเช่าซื้อรถบรรทุกและกลุ่มวัสดุก่อสร้าง เป็นต้น
มุมมองตลาดหุ้น คาด SET แกว่ง 1585 +/- แนะนำ STGT,MTC
หุ้นแนะนำ STGT (พื้นฐาน 66.00 บาท) คาดว่าจะกลับมามี sentiment ที่ดีขึ้นระยะสั้นจากสถาณการณ์โควิดที่กลับมาระบาดเพิ่มขึ้นจากสายพันธุ์เดลต้า MTC (พื้นฐาน 79.00 บาท)  คาดกำไร 2Q21 เพิ่มขึ้นทั้ง QoQ และ YoY ขณะที่ความเสี่ยงจาก policy risk และการแข่งขันที่รุนแรงขึ้นนั้นสะท้อนในราคาไปมากพอสมควรแล้ว โดยเรายังมีมุมมองเชิงบวกต่อการเติบโตของสินเชื่อและรายได้ค่าธรรมเนียมของบริษัท
รายงานตัวเลขเศรษฐกิจ
วันพุธ ติดตาม FOMC minutes ของ Fed ครั้งล่าสุด
วันพฤหัสฯ ติดตาม ตัวเลขการส่งออกของเยอรมันเดือน พ.ค. คาด +0.5% MoM ปริมาณน้ำมันดิบคงคลังรายสัปดาห์ของสหรัฐฯ และตัวเลขการขอรับสวัสดิการว่างงานของสหรัฐฯรายสัปดาห์คาด 3.55 แสนคน
วันศุกร์ ติดตาม  ตัวเลขอัตราเงินเฟ้อทั่วไปของจีนเดือน มิ.ย. คาด +1.4% YoY และดัชนีราคาผู้ผลิตของจีนเดือน มิ.ย. คาด +8.8% YoY